和範孫閑行溪西得梅數花韻  其二
作者：杜知仁
朝代：宋

paragraphs: 孤根要先覺，一花已後會。
而况萬香中，晚乃誇狂醉。
東皇兆群物，無物居其最。
對梅欲著語，當在梅之外。
君看龍蛇蟄，中有江河沛。
其元陽復雷，其真歲寒檜。
於梅觀此妙，眼力憐湛輩。
無能根本求，僅爲色香嗜。
一元無識者，孤真可知矣。
君獨邃玄機，命筆開風氣。
奇哉天根詞，與世呼夢寐。
猶疑轉語下，未爲梅之至。
願聞第一義，更作向上計。
會有先天翁，當發無極喟。